Uredba Sveta (ES) št. 1636/98

z dne 20. julija 1998

o spremembi Uredbe (EGS) št. 2075/92 o skupni ureditvi trga za surovi tobak

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti členov 42 in 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

(1) ker člen 26 Uredbe (EGS) št. 2075/92 [3] zahteva, da Komisija da predloge predvidenih ureditev premij in kvot v skupni ureditvi trga za surovi tobak;

(2) ker je sedanji položaj na trgu s tobakom rezultat neusklajene ponudbe in povpraševanja večinoma zaradi nezadostne kakovosti proizvodnje v Skupnosti; ker je potrebna temeljita reforma tega področja za izboljšanje njegovega ekonomskega položaja; ker morajo biti posledice take reforme razločevanje pomoči Skupnosti glede na kakovost proizvodnje, večja prožnost in enostavnost določanja kvot, ostrejši nadzorni postopki in večje upoštevanje zahtev javnega zdravja in varstva okolja;

(3) ker naj bi se povečala premija za sorte tobaka, flue-cured, light air-cured in dark air-cured, ki jih pridelujejo v Belgiji, Nemčiji, Franciji in Avstriji; ker bo Svet v skladu postopkom, določenim v členu 43(2) Pogodbe, znižal jamstvene prage teh držav članic, da se ohrani proračunska nevtralnost ukrepa;

(4) ker naj bi bilo zaradi spodbujanja izboljševanja kakovosti in vrednosti evropske proizvodnje ter hkratnega podpiranja dohodkov proizvajalcev plačilo dela premije vezano na vrednost proizvedenega tobaka; ker se lahko obseg tega stopnjevitega razločevanja spreminja glede na sorto in državo članico pridelovalko tobaka; ker je treba zaradi učinkovitosti razločevanja za stopnjevanje premij določiti mejne vrednosti; ker naj bi glede na velikost učinka predvidenih sprememb določili prehodno obdobje; ker naj bi ta sistem uvedli na ravni skupin proizvajalcev, kar omogoča primerjavo tržnih cen, ki jih dosežejo njihovi člani;

(5) ker je nujno treba okrepiti nadzorne postopke za tobak; ker naj bi se natančnejše opredelili pojmi "proizvajalec", "podjetje za prvo predelavo" in "prva predelava" in naj bi agencijam za nadzor dovolili dostop do vseh informacij, ki jih potrebujejo za izpolnjevanje svojih nalog;

(6) ker naj bi oblikovali sistem avkcij za pogodbe o pridelovanju tako, da so pogodbene cene tobaka v resnici odsev prodajnih pogojev; ker naj bi se za ta sistem države članice lahko odločile ali pa ne, ob upoštevanju svojih različnih struktur;

(7) ker igra podjetje za predelavo z udeležbo pri določanju odkupne cene dostavljenega tobaka osrednjo vlogo pri določanju premije, ki mora biti plačana vsakemu posameznemu proizvajalcu; ker podjetja za prvo predelavo posredno koristijo pomoč Skupnosti s pridobitvijo subvencioniranega proizvoda; ker naj bi bilo državnim organom dovoljeno primerno ukrepanje proti podjetjem za predelavo, ki se ne ravnajo po predpisih Skupnosti; ker naj bi zato samo odobrena podjetja za prvo predelavo lahko sklepala pogodbe o pridelovanju, pri čemer se odobritev odvzame zaradi neupoštevanja veljavnih predpisov;

(8) ker naj bi zaradi poenostavitve upravljanja področja skupine proizvajalcev zagotavljale plačilo variabilnega dela premije proizvajalcem in dodelitev proizvodnih kvot njihovim članom;

(9) ker naj bi se zaradi boljše organiziranosti proizvodnje med proizvajalci dovolil prenos proizvodnih kvot; ker naj bi uvedli sistem odkupa kvot v pomoč proizvajalcem, ki želijo zapustiti to področje, vendar ne najdejo kupcev za svoje kvote;

(10) ker je treba primerno upoštevati zahteve javnega zdravja in varstva okolja; ker naj bi zato podvojili zadržani del premij za financiranje sklada Skupnosti za raziskave in obveščanje na področju tobaka ter uporabili posebno pomoč skupinam proizvajalcev ne le za podporo pri opravljanju njihovih novih upravljalnih nalog, temveč tudi za financiranje ukrepov, katerih cilj je izboljšati varstvo okolja,

SPREJEL NASLEDNJO UREDBO:

Člen 1

Uredba (EGS) št. 2075/92 se spremeni:

1. člen 3(1) in (2) se nadomesti z naslednjim:

"1. Od letine 1999 dalje velja za tobak shema premij z določitvijo enotnega zneska za vse sorte tobaka, ki so v isti skupini.

2. Dodatni znesek pa se dodeli za sorte tobaka, flue-cured, light air-cured in dark air-cured, ki jih pridelujejo v Belgiji, Nemčiji, Franciji in Avstriji. Ta znesek je enak 65 % razlike med premijo, ki se dodeli za ta tobak skladno z odstavkom 1, in premijo, ki velja za letino 1992."

2. vstavi se naslednji člen:

"Člen 4a

1. Premija je sestavljena iz fiksnega dela, variabilnega dela in posebne pomoči.

2. Variabilni del premije znaša 30 % do 45 % celotnega zneska premije. Uvaja se postopno do letine 2001. V določenem razponu se lahko prilagaja glede na skupino sort in državo članico.

3. Fiksni del premije se izplača bodisi skupinam proizvajalcev, da jo razdelijo članom skupine, bodisi posameznim proizvajalcem, ki niso člani skupine.

4. Variabilni del se izplača skupinam proizvajalcev, da ga razdelijo vsakemu članu sorazmerno z odkupno ceno, ki jo je plačalo podjetje za prvo predelavo za njegov pridelek.

5. Posebna pomoč, ki ne presega 2 % celotne premije, se dodeli skupinam proizvajalcev."

3. člena 6 in 7 se nadomestita z naslednjim:

"Člen 6

1. Pogodbe o pridelovanju se sklepajo med podjetji za prvo predelavo tobaka in skupinami proizvajalcev ali posameznimi proizvajalci, ki niso člani skupine.

2. V tej uredbi izraz:

- "proizvajalec" pomeni posamezne proizvajalce, ki niso člani skupine proizvajalcev, posamezne proizvajalce, ki so člani skupine proizvajalcev ali skupine proizvajalcev, od katerih vsi dostavljajo svoj pridelek surovega tobaka podjetju za prvo predelavo po pogodbi o pridelovanju,

- "podjetje za prvo predelavo" pomeni vsako odobreno fizično ali pravno osebo, ki opravlja prvo predelavo surovega tobaka z obratovanjem, v svojem lastnem imenu in za svoj lastni račun, enega ali več obratov za prvo predelavo surovega tobaka, ki so primerno opremljeni za ta namen,

- "prva predelava" pomeni predelavo surovega tobaka, ki ga dostavi proizvajalec, v trajen izdelek, ki se uskladišči, spravljen v enake bale, s kakovostjo, ki ustreza zahtevam končnega uporabnika (izdelovalca).

3. Pogodbe o pridelovanju vsebujejo:

- obveznost podjetja za prvo predelavo, da plača proizvajalcu odkupno ceno skladno s kakovostnim razredom,

- obveznost proizvajalca, da dostavi podjetju za prvo predelavo surovi tobak, ki ustreza zahtevam glede kakovosti, določenim v pogodbi.

4. Pristojni organ države članice po predložitvi dokazila o dostavi tobaka in plačilu zneska iz prve alinee odstavka 3 izplača:

- fiksni del premije skupini proizvajalcev ali posameznemu proizvajalcu, ki ni član skupine,

- variabilni del premije in posebno pomoč skupini proizvajalcev.

Vendar se lahko premija izplača prehodno za obdobje, ki ne presega dveh letin, prek podjetja za prvo predelavo.

5. Država članica lahko, če to upravičujejo njene strukture, uporabi sistem avkcij za pogodbe o pridelovanju, ki bi zajemal vse pogodbe iz odstavka 1, sklenjene pred datumom, ko se začenja dostava tobaka.

Člen 7

Podrobna pravila za izvajanje tega naslova se sprejmejo v skladu s postopkom, določenim v členu 23.

Ta pravila zajemajo predvsem:

- razmejitev proizvodnih območij za vsako sorto,

- zahteve glede kakovosti za dostavljen tobak,

- druge pogoje pogodbe o pridelovanju in rok za njeno sklenitev,

- morebitno uvedbo varščine, ki jo morajo položiti proizvajalci, ob prošnji za predujem in pogoje, ki urejajo polog in sprostitev navedene varščine,

- določitev variabilnega dela premije,

- posebne pogoje za dodelitev premije, če se pogodba o pridelovanju sklene s skupino proizvajalcev,

- določitev ukrepov, ki se sprejmejo, če proizvajalec ali podjetje za prvo predelavo ne izpolni svojih pogodbenih obveznosti,

- sistem avkcij za pogodbe o pridelovanju, ki vključuje možnost, da prvi kupec izravna katero koli ponudbo."

4. členi 8 do 14 se nadomestijo z naslednjim:

"Člen 8

Za Skupnost se določi najvišji skupni jamstveni prag v višini 350600 ton surovega tobaka v listih na letino.

Svet določi v okviru navedenega praga posebne jamstvene prage za vsako posamezno skupino sort za tri zaporedne letine v skladu s postopkom iz člena 43(2) Pogodbe.

Člen 9

1. Da bi zagotovili upoštevanje jamstvenih pragov, se uvede sistem proizvodnih kvot.

2. Svet v skladu s postopkom, določenim v členu 43(2) Pogodbe, dodeli količino, ki je na razpolago za vsako posamezno skupino sort, med države članice proizvajalke za tri zaporedne letine.

3. Države članice dodelijo na podlagi določenih količin v skladu z odstavkom 2 in brez poseganja v odstavka 4 in 5 proizvodne kvote posameznim proizvajalcem, ki niso člani skupin proizvajalcev, in skupinam proizvajalcev sorazmerno s povprečnimi količinami tobaka posamezne skupine sort, ki je bila dostavljena v predelavo od vsakega posameznega proizvajalca v treh letih pred zadnjo letino.

4. Pred potekom roka za sklenitev pogodb o pridelovanju se lahko državam članicam dovoli, da prenesejo dele njihovih količin po jamstvenem pragu v skladu z odstavkom 3 na druge skupine sort.

Ob upoštevanju tretjega pododstavka povzroči zmanjšanje za eno tono v količini za eno skupino sort povečanje največ za eno tono pri količini za drugo skupino sort.

Prenosi dela količin po jamstvenem pragu iz ene skupine sort v drugo ne smejo povečati dodatnih stroškov pri EKUJS.

Dovoljene količine za prenos se določijo v skladu s postopkom, predpisanim v členu 23.

5. Postavijo se nacionalne rezerve za kvote, katerih pravila delovanja se določijo v skladu s postopkom iz člena 23.

Člen 10

1. Premija se ne sme dodeliti za količino, ki presega kvoto proizvajalca.

2. Ne glede na odstavek 1 sme proizvajalec dostaviti presežek, ki do 10 % presega njegovo kvoto za vsako skupino sort; ta presežek je upravičen do premije, dodeljene za naslednjo letino pod pogojem, da proizvajalec temu ustrezno zmanjša svojo proizvodnjo za navedeno letino, tako da je upoštevana združena kvota za obe letini.

3. Države članice vodijo natančne podatke o proizvodnji vsakega posameznega proizvajalca, tako da jim po potrebi lahko dodelijo proizvodne kvote.

4. Proizvodne kvote se lahko prenašajo med posameznimi proizvajalci v posamezni državi članici.

Člen 11

Podrobna pravila za izvajanje tega naslova se sprejmejo v skladu s postopkom, določenim v členu 23.

NASLOV III

Ukrepi za usmerjanje proizvodnje

Člen 12

Posebna pomoč iz člena 4a se izplača skupini proizvajalcev za izboljšanje varstva okolja, kakovosti proizvodnje, okrepljeno upravljanje in zagotavljanje skladnosti s pravili Skupnosti v skupini proizvajalcev.

Člen 13

1. Ustanovi se Sklad Skupnosti za tobak, ki se financira z zadržanim zneskom 2 % od premije.

2. Sklad financira ukrepe na naslednjih področjih:

(a) boj proti uživanju tobaka, zlasti obveščanje javnosti o nevarnostih uživanja tobaka;

(b) - raziskave na področju surovega tobaka za ustvarjanje ali razvijanje novih sort in pridelovalnih metod, katerih posledica bi bila manjša škodljivost za človekovo zdravje in boljša prilagojenost tržnim razmeram ter večja prijaznost do okolja,

- ustvarjanje ali razvijanje alternativnih oblik uporabe surovega tobaka;

(c) proučitev možnosti za proizvajalce surovega tobaka, da preusmerijo pridelavo na druge pridelke ali dejavnosti;

(d) sporočanje rezultatov s področij, navedenih pod (a), (b) in (c) državnim organom in zadevnim sektorjem.

Člen 14

1. Da bi posameznim proizvajalcem, ki se prostovoljno umaknejo s področja tobaka, olajšali preusmeritev, se uvede sistem odkupa kvot z ustreznim znižanjem jamstvenih pragov iz člena 8.

2. Programi za razvoj podeželja za preusmeritev problematičnih regij, kjer pridelujejo tobak, v druge dejavnosti, se lahko izvede v okviru strukturne politike Skupnosti."

5. vstavi se naslednji člen:

"Člen 14a

Podrobna pravila za uporabo tega naslova se sprejmejo v skladu s postopkom, določenim v členu 23. Ta pravila obsegajo:

- določitev zneska posebne pomoči,

- opredelitev skupin proizvajalcev, ki so upravičeni do posebne pomoči,

- pogoje za priznanje skupin proizvajalcev,

- uporabo posebne pomoči in zlasti njeno dodelitev za namene, določene v členu 12(1),

- določitev višine odkupne cene za kvote, ki ne sme biti takšna, da bi spodbujala čezmerni umik proizvajalcev s tega področja,

- opredelitev občutljivih proizvodnih območij na podlagi predloga države članice in/ali skupin visoko kakovostnih sort, ki jih je treba izvzeti iz sistema odkupa kvot, kar ne sme vplivati na več kakor 25 % jamstvenega praga vsake države članice,

- opredelitev obdobja največ štirih mesecev med izraženim namenom posameznega proizvajalca, da proda svojo kvoto in dejanskim odkupom; v navedenem obdobju država članica objavi namen prodaje, tako da drugi proizvajalci lahko kupijo kvoto, preden je dejansko odkupljena nazaj."

6. besedilo naslova V se nadomesti z naslednjim:

"NASLOV V

Nadzorni ukrepi"

7. člen 17 se nadomesti z naslednjim:

"Člen 17

1. Države članice sprejmejo potrebne ukrepe, da zagotovijo in nadzorujejo skladnost s predpisi Skupnosti na področju surovega tobaka.

2. Države članice uvedejo režim za odobritev podjetij za prvo predelavo, ki so upravičena sklepati pogodbe o pridelovanju.

3. Država članica podjetju za predelavo odobritev odvzame, če namenoma ali iz hude malomarnosti krši določbe Skupnosti na področju surovega tobaka.

4. Države članice sprejmejo potrebne ukrepe, da lahko njihova nadzorni organi nadzorujejo skladnost z določbami Skupnosti na področju surovega tobaka, zlasti:

- da imajo dostop do proizvodnih in predelovalnih objektov,

- da se lahko seznanijo z računovodskimi podatki in popisom zalog podjetja za prvo predelavo in z drugo zadevno dokumentacijo ter izdelajo kopije ali izvlečke,

- da lahko dobijo vse zadevne informacije, zlasti da ugotovijo, ali je bil dostavljeni tobak dejansko predelan,

- da dobijo natančne podatke glede količine in odkupne cene proizvodnje vseh posameznih proizvajalcev,

- da pregledajo kakovost tobaka in plačilo odkupne cene posameznemu proizvajalcu,

- da vsako leto pregledajo območja, ki jih s tobakom zasadijo posamezni proizvajalci.

5. Podrobna pravila za izvajanje tega naslova se sprejmejo v skladu s postopkom, določenim v členu 23."

8. za člen 17 se vstavi naslednji naslov VI:

"NASLOV VI

Splošne in prehodne določbe"

9. člen 20 se nadomesti z naslednjim:

"Člen 20

Za ukrepanje v primeru nepredvidenih razmer na trgu se lahko sprejmejo izredni ukrepi podpore trga v skladu s postopkom, določenim v členu 23. Obseg in trajanje ukrepov ne smeta presegati obsega, ki je nujno potreben za podporo trga.";

10. člen 26 se nadomesti z naslednjim:

"Člen 26

Pred 1. aprilom 2002 Komisija predloži Evropskemu parlamentu in Svetu poročilo o delovanju skupne ureditve trga za surovi tobak.";

11. naslednji odstavek se doda členu 27:

"Kadar so potrebni prehodni ukrepi za lažje izvajanje sprememb te uredbe, ki so bile uvedene z Uredbo (ES) št. 1636/98 [4], se takšni ukrepi sprejmejo v skladu s postopkom, določenim v členu 23."

Člen 2

Ta uredba začne veljati sedmi dan po objavi v Uradnem listu Evropskih skupnosti.

Uporablja se od letine 1999 dalje.

Ta uredba je v celoti zavezujoča in se neposredno uporablja v vseh državah članicah.

V Bruslju, 20. julija 1998

Za Svet

Predsednik

W. Molterer

[1] UL C 108, 7.4.1998, str. 87.

[2] UL C 210, 6.7.1998.

[3] UL L 215, 30.7.1992, str. 70. Uredba, kakor je bila nazadnje spremenjena z Uredbo (ES) št. 2595/97 (UL L 351, 23.12.1997, str. 11).

[4] UL L 210, 28.7.1998, str. 23.

--------------------------------------------------